**Elena Mindru**

Jazzlaulaja Elena Mindru on elävöittänyt suomalaista musiikkielämää jo vuosikymmenen ajan karismaattisilla esiintymisillään. Hän saavutti toisen sijan ja yleisöpalkinnon Montreux Jazz Voice -kilpailussa Sveitsissä vuonna 2012 ja on sen jälkeen luonut Suomesta käsin kansainvälisen uran, joka on vienyt hänet esiintymään ympäri maailmaa niin sinfoniaorkestereiden kuin big bandienkin solistina. Elena on julkaissut omalla nimellään kuusi levyä ja esiintynyt Suomen ohella muun muassa Yhdysvalloissa ja lukuisissa Euroopan maissa.

Säveltäjänäkin kunnostautunut Mindru on kirjoittanut useita teoksia muun muassa big bandille, sinfoniaorkesterille ja pienyhtyeille. Elena Mindrun musiikilla on ajankohtainen teema, jossa käsitellään ihmiskunnan tulevaisuuden näkymiä muuttuvassa ekologisessa ympäristössä. Lapset edustavat Elenan musiikissa parempaa tulevaisuutta. Musiikin sanoma korostaa toivon merkitystä kriisien ja erilaisten uhkakuvien aikakautena, ja valaa uskoa parempaan tulevaisuuteen koko ihmiskunnalle.